KOMISIJOS REGLAMENTAS (EB) Nr. 1044/2009
2009 m. lapkričio 4 d.
iš dalies keičiantis Reglamentą (EB) Nr. 274/2009, kuriuo nustatoma nekvotinio cukraus ir izogliukozės eksporto kiekybinė norma, taikoma iki 2009-2010 prekybos metų pabaigos
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2007 m. spalio 22 d. Tarybos reglamentą (EB) Nr. 1234/2007, nustatantį bendrą žemės ūkio rinkų organizavimą ir konkrečias tam tikriems žemės ūkio produktams taikomas nuostatas (Bendrą bendro žemės ūkio rinkų organizavimo reglamentą) (1), ypač į jo 61 straipsnio pirmos pastraipos d punktą kartu su 4 straipsniu,
kadangi:
(1)
Pagal Reglamento (EB) Nr. 1234/2007 61 straipsnio pirmos pastraipos d punktą prekybos metais viršijus to reglamento 56 straipsnyje minėtą kvotą pagamintas cukrus gali būti eksportuojamas tik neviršijant nustatytinos kiekybinės normos.
(2)
2006 m. birželio 30 d. Komisijos reglamentu (EB) Nr. 951/2006, nustatančiu išsamias Tarybos reglamento (EB) Nr. 318/2006 įgyvendinimo taisykles dėl prekybos su trečiosiomis šalimis cukraus sektoriuje (2), nustatytos išsamios virškvočio eksporto įgyvendinimo taisyklės, visų pirma susijusios su eksporto licencijų išdavimu. Tačiau kiekybinė norma turėtų būti nustatyta kiekvieniems prekybos metams, atsižvelgiant į eksporto rinkų galimybes.
(3)
Komisijos reglamentu (EB) Nr. 274/2009 (3) 2009-2010 prekybos metams nustatyta 650 000 tonų nekvotinio cukraus eksporto norma. Tačiau, remiantis 2009-2010 cukrinių runkelių derliaus laikotarpio pradžioje paskelbtomis naujausiomis prognozėmis, dėl ypač palankių oro sąlygų Bendrijoje bus pagaminta labai daug nekvotinio cukrinių runkelių cukraus. Manoma, kad 2009-2010 m. pagamintas nekvotinio cukraus kiekis bus apytikriai 3-4 mln. tonų, o tai sukeltų nemažų sandėliavimo problemų, be to, tokiu atveju didelį cukraus kiekį reikėtų perkelti į 2010-2011 prekybos metus kaip kvotinį cukrų. Todėl 2009-2010 prekybos metams kiekybinę nekvotinio cukraus eksporto normą reikia padidinti iki 1 350 000 tonų.
(4)
Todėl Reglamentas (EB) Nr. 274/2009 turėtų būti atitinkamai iš dalies pakeistas.
(5)
Šiame reglamente nustatytos priemonės atitinka Bendro žemės ūkio rinkų organizavimo vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 274/2009 1 straipsnio 1 dalis pakeičiama taip:
„1. 2009-2010 prekybos metais, kurie prasideda 2009 m. spalio 1 d. ir baigiasi 2010 m. rugsėjo 30 d., Reglamento (EB) Nr. 1234/2007 61 straipsnio pirmos pastraipos d punkte minima kiekybinė nekvotinio baltojo cukraus, kurio KN kodas yra 1701 99, norma eksportui be grąžinamosios išmokos yra 1 350 000 tonų.“
2 straipsnis
Šis reglamentas įsigalioja trečią dieną nuo jo paskelbimo Europos Sąjungos oficialiajame leidinyje.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje 2009 m. lapkričio 4 d.